郭祥正
金山行
金山杳在沧溟中，雪崖冰柱浮仙宫。
乾坤扶持自今古，日月仿佛悬西东。
我泛灵槎出尘世，搜索异境窥神功。
一朝登临重叹息，四时想象何其雄！
卷帘夜阁挂北斗，大鲸驾浪吹长空。
舟摧岸断岂足数，往往霹雳搥蛟龙。
寒蟾八月荡瑶海，秋光上下磨青铜。
鸟飞不尽暮天碧，渔歌忽断芦花风。
蓬莱久闻未曾往，壮观绝致遥应同。
潮生潮落夜还晓，物与数会谁能穷？
百年形影浪自苦，便欲此地安微躬。
白云南来入长望，又起归兴随征鸿。